b"\n_START_ARTICLE_\nDylan Sikura\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Sikura on monipuolinen ja taitava, offensiivinen hy\xc3\xb6kk\xc3\xa4\xc3\xa4j\xc3\xa4, jolla on hyv\xc3\xa4t pelintekotaidot ja k\xc3\xa4det. H\xc3\xa4n on my\xc3\xb6s hyv\xc3\xa4 luistelija. Sikura ei kuitenkaan ole kovin isokokoinen ja h\xc3\xa4nen tulisi lis\xc3\xa4t\xc3\xa4 voimaa.\n_START_SECTION_\nSeuraura\n_START_PARAGRAPH_\nSikura pelasi kaudella 2010\xe2\x80\x932011 South Central Coyotesin ja St. Andrew's Collegen joukkueissa, jonka j\xc3\xa4lkeen Erie Otters varasi h\xc3\xa4net 266. pelaajana OHL:n varaustilaisuudessa 2011. Sikura ei kuitenkaan koskaan siirtynyt CHL:\xc3\xa4\xc3\xa4n, jotta h\xc3\xa4n voisi pelata jatkossa Yhdysvaltain yliopistosarjoissa. H\xc3\xa4n pelasi vuodet 2011\xe2\x80\x932014 OJHL-junioriliigan Aurora Tigersissa. Kaudella 2013\xe2\x80\x932014 Sikura oli joukkueen paras sy\xc3\xb6tt\xc3\xa4j\xc3\xa4 ja toiseksi paras pistemies Kory Kennedyn j\xc3\xa4lkeen. Pudotuspeleiss\xc3\xa4 h\xc3\xa4n oli Tigersin paras pistemies tehoilla 10+11=21. Sikura eteni joukkueen kanssa aina liigan finaaleihin saakka, mutta mestaruuden vei kuitenkin Toronto Lakeshore Patriots otteluvoitoin 4\xe2\x80\x932._NEWLINE_Chicago Blackhawks varasi Sikuran kuudennella kierroksella 178. pelaajana NHL:n varaustilaisuudessa 2014. H\xc3\xa4n k\xc3\xa4vi vuodet 2014\xe2\x80\x932018 Northeastern Universityn yliopistoa. Sophomore -vuotensa 2015\xe2\x80\x932016 p\xc3\xa4\xc3\xa4tteeksi Sikura voitti Hockey Eastin mestaruuden. Junior -vuotenaan 2016\xe2\x80\x932017 h\xc3\xa4n oli joukkueensa paras sy\xc3\xb6tt\xc3\xa4j\xc3\xa4 ja toiseksi paras pistemies Zach Aston-Reesen j\xc3\xa4lkeen tehoilla 21+36=57. Sikura sijoittui koko Hockey Eastin sy\xc3\xb6tt\xc3\xb6p\xc3\xb6rssiss\xc3\xa4 toiseksi edell\xc3\xa4\xc3\xa4n vain UNH:n Tyler Kelleher sek\xc3\xa4 pistep\xc3\xb6rssiss\xc3\xa4 kolmanneksi edell\xc3\xa4\xc3\xa4n vain joukkuetoveri Zach Aston-Reese ja UNH:n Kelleher. H\xc3\xa4net valittiin kauden p\xc3\xa4\xc3\xa4tteeksi sarjan toiseen t\xc3\xa4hdist\xc3\xb6kent\xc3\xa4lliseen. Senior -vuotenaan 2017\xe2\x80\x932018 Sikura nousi NU:n varakapteeniksi. H\xc3\xa4n voitti tehoilla 22+32=54 koko Hockey Eastin sy\xc3\xb6tt\xc3\xb6p\xc3\xb6rssin sek\xc3\xa4 sijoittui pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain joukkuetoveri Adam Gaudette. Sikura valittiin kauden p\xc3\xa4\xc3\xa4tteeksi sarjan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen sek\xc3\xa4 finaalien t\xc3\xa4hdist\xc3\xb6kent\xc3\xa4lliseen. H\xc3\xa4n oli my\xc3\xb6s kymmenen parhaan joukossa ehdolla koko NCAA:n parhaalle pelaajalle my\xc3\xb6nnett\xc3\xa4v\xc3\xa4n Hobey Baker Awardin voittajaksi, mutta palkinto meni kuitenkin joukkuetoveri Adam Gaudettelle._NEWLINE_Yliopistokautensa p\xc3\xa4\xc3\xa4tteeksi, maaliskuussa 2018 Sikura teki kaksivuotisen tulokassopimuksen Chicago Blackhawksin kanssa. H\xc3\xa4n liittyi heti seuran NHL-joukkueen vahvuuteen. Sikura teki NHL-debyyttins\xc3\xa4 runkosarjan viidenneksi viimeisell\xc3\xa4 kierroksella 29. marraskuuta 2018 Winnipeg Jetsia vastaan. H\xc3\xa4n sai ottelussa j\xc3\xa4\xc3\xa4aikaa 13.52 minuuttia. Sikura teki ottelussa heti my\xc3\xb6s kaksi sy\xc3\xb6tt\xc3\xb6pistett\xc3\xa4. H\xc3\xa4n pelasi kev\xc3\xa4\xc3\xa4n aikana NHL:ss\xc3\xa4 viisi runkosarjaottelua tehden kolme sy\xc3\xb6tt\xc3\xb6pistett\xc3\xa4._NEWLINE_Kes\xc3\xa4kuussa 2019 Sikura solmi kahden vuoden jatkosopimuksen Blackhawksin kanssa arvoltaan 1,5 miljoonaa dollaria.\n_START_SECTION_\nMaajoukkueura\n_START_PARAGRAPH_\nSikura edusti Kanadan A-maajoukkuetta Spengler Cupissa vuonna 2017. Turnaus p\xc3\xa4\xc3\xa4ttyi joukkueen voittoon.\n_START_SECTION_\nMuuta\n_START_PARAGRAPH_\nSikuran isoveli Tyler pelaa my\xc3\xb6s Chicago Blackhawksin organisaatiossa. Veljesten is\xc3\xa4 John pelasi j\xc3\xa4\xc3\xa4kiekkoa Michiganin osavaltionyliopistojoukkueessa."